Euroopa jalgpalliliit (UEFA) on avalikustanud kohtunikud, vaatlejad ja ametnikud, kes teenindavad järgmisel nädalal peetavaid Meistrite ja Euroopa liiga teise eelringi avakohtumisi. Neljapäeval Tallinnas peetav matš FC Flora ja Saksamaa tippklubi Frankfurti Eintrachti vahel on turvalisuse koha pealt UEFA teravdatud tähelepanu all.
Nimelt määras UEFA lisaks tavapärasele mängudelegaadile (venelanna Jelena Kobak) A. Le Coq Arenal toimuvale kohtumisele ka turvaohvitser, kelleks on inglane Bryan Drew. Turvaohvitseri ülesandeks on pöörata erinevatele ohutusega seotud asjaoludele (näiteks korraldava klubi ja politsei vaheline suhtlus ja koostöö, fännide teekonnad staadionile) detailsemat tähelepanu, kui seda teeb delegaat oma tavapärase töö raames, vahendab Soccernet.ee.
Põhjuseid tasub otsida kirglikest Eintrachti fännidest, keda on Tallinnasse oodata rohkesti. Eelmisel hooajal jõudis Eintracht Euroopa liigas poolfinaali, kus kaotas Londoni Chelsea'le. Euroteekonna käigus sai väike osa Eintrachti fännidest hakkama kahe pahateoga – enne kodumängu Donetski Šahtariga vallandus füüsiline konflikt politseijõududega ja võõrsil-mängul Milano Interiga kasutati keelatud pürotehnikat.
Loe edasi Soccernet.ee portaalist.
Toimetaja: Siim Boikov